Twee plaaslike digters vereer | News24
Twee plaaslike digters vereer
Dulcie Ehlers. Foto's:FOTO24
HOEWEL die Kirkwood-wildsfees bekend is as een van die Oos-Kaap se joligste byeenkomste van die jaar waar lekker geëet en heerlik saamgekuier word, word by die fees ook graag met die inwoners se talente gespog.
Twee digters sal vanjaar tydens die fees namens die ATKV spesiale erkenning vir hul digkuns ontvang. Stef Delport (72) en Dulcie Ehlers (57) se digkuns sal tydens die fees by Die Burger en die ATKV-tak Kirkwood se Koek op die Stoep-stalletjie voorgelees word.
Ehlers is getroud met Hennie Ehlers en woon saam met hul kinders, Hennie (getroud met Eldine), Jacques en Cara (wat in Stellenbosch studeer), asook 'n magdom troeteldiere op hul sitrusplaas in die nabye omgewing van Kirkwood.
As lektrise in wiskunde en biologie aan die destydse Algoa Col­lege of Education het haar uitkyk op die lewe verander en het haar paaie ook met dié van die skrywer en digter Vincent Oliphant gekruis.
"Sy tweede digbundel, Die sagte vlees, het my stom gelaat," het sy gesê. "Dit was woordewetenskap en ek kon letterlik met toe oë na sy woorde luister terwyl 'n prentjie voor my vorm aanneem."
Sy het in 2007 as gevolg van Facebook begin skryf.
"My statusinformasie het eers klein begin en mettertyd langer en langer geword!" vertel sy. "Ek het my skryfwerk nog nooit werklik as gedigte geklassifiseer nie en noem dit eerder my welfies, my woordeselfies."
Sy put inspirasie uit enigiets. "Ek is met 'n onblusbare hongerte gebore om vreemde dinge te ondersoek en te probeer verstaan," verduidelik sy.
"Ek het 'n passie vir wesens wat nie 'n stem het nie, moontlik omdat ek self hard moes baklei sodat my stem gehoor kon word.
"Natuurlik is dit vir my 'n groot eer dat die ATKV my skryfwerk goed ge-noeg vind om voor te lees. Ek is net 'n gewone ma wat woorde amper so liefhet soos my kinders, niks meer nie en niks minder nie!"
Bartle Logie beskryf Stef Delport in sy boek Sundays: Tales from a Winding River (2011) onder andere as 'n boer, munisipale amptenaar, histo-rikus, boomliefhebber, geliefde skrywer, stoere Afrikaner en selfaange-stelde publisiteitsagent van Kirkwood wat die bou van 'n voor-ryrugbyspeler het met die brein van 'n akademikus.
Delport is met Meredith getroud en woon al sedert 1974 op hul sitrusplaas in Kirkwood. Met 'n uitgebreide familie van vier seuns, Janus, Ricus, Cornel en Stef jr., vier kleinkinders, die twee Vizslas oftewel Hongaarse pointers Joffel en Bruno, en 'n vet boerboel genaamd Sheeva, ook bekend as antie Poppie, is daar nie kans vir stilsit nie.
Die liefde was bes moontlik Delport se inspirasie om te begin dig.
"Ek dig al sedert 1971, die jaar wat ek my vrou ontmoet het," sê hy. "Ek het oor haar en my kontrei, die Sondagsriviervallei, gedig, maar of ek 'n digter is, sal die tyd eers moet leer.
"Die bekende skrywer Herman Charles Bosman het al in 1940 geskryf dat die meeste sogenaamde digters maar net versies skryf.
"Daar moet eers genoeg tyd verloop voordat hulle as digters geklassifiseer kan word, minstens honderd jaar, so ons sal maar moet sien!"